DA Den Europæiske Unions Tidende C 45/25

Sag anlagt den 6. december 2013 — Europa-Kommissionen mod Republikken Polen

(Sag C-648/13)

2014/C 45/42

Processprog: polsk

Parter

Sagsøger: Europa-Kommissionen (ved K. Herrmann og E. Manhaeve, som befuldmægtigede)

Sagsøgt: Republikken Polen

Sagsøgerens påstande

— Det fastslås, at Republikken Polen har tilsidesat sine forpligtelser i henhold til artikel 2, nr. 19), 20), 26) og 27), artikel 8, stk. 1, artikel 9, stk. 2, artikel 10, stk. 3, og artikel 11, stk. 5, i og bilag V (punkt 1.3, 1.3.4, 1.3.5, 1.4 og 2.4.1) og bilag VII (del A, punkt 7.2-7.10) til Europa-Parlamentets og Rådets direktiv 2000/60/EF af 23. oktober 2000 om fastlæggelse af en ramme for Fællesskabets vandpolitiske foranstaltninger (1), idet den ikke, ikke fuldstændigt eller ikke korrekt har gennemført disse bestemmelser, og at den har tilsidesat sine forpligtelser i henhold til dette direktivs artikel 24.

— Republikken Polen tilpligtes at betale sagens omkostninger.

Søgsmålsgrunde og væsentligste argumenter

Artikel 2, nr. 19), 20), 26) og 27)

Kommissionen foreholder Republikken Polen, at den ikke har gennemført de definitioner, der er indeholdt i artikel 2, nr. 19), 20), 26) og 27), i direktiv 2000/60/EF, rigtigt og fuldstændigt.

Artikel 8, stk. 1

Kommissionen foreholder Republikken Polen, at de polske bestemmelser ikke indeholder de krav, der svarer til specifikationerne for Natura-2000-områder.

Artikel 9, stk. 2

Kommissionen er af den opfattelse, at artikel 9, stk. 2, i direktiv 2000/60/EF ikke er blevet gennemført fuldstændigt eller korrekt, for så vidt som der er tale om forpligtelsen til i vandområdeplanerne at anføre de planlagte skridt til gennemførelsen af omkostningsdækningen, som vil bidrage til virkeliggørelsen af dette direktivs miljømål.

Artikel 10, stk. 3

Kommissionen er af den opfattelse, at Republikken Polen ikke har gennemført den forpligtelse, der er indeholdt i artikel 10, stk. 3, i direktiv 2000/60/EF, men at gennemførelsen af denne bestemmelse imidlertid er afgørende for virkeliggørelsen af vanddirektivets mål.

Artikel 11, stk. 5

Kommissionen forholder Republikken Polen, at den ikke har gennemført artikel 11, stk. 5, i direktiv 2000/60/EF korrekt, da anvendelsesområdet for de tilsvarende polske bestemmelser er snævrere end i direktivet.

Bilag V

Efter Kommissionens opfattelse er enkelte punkter i bilag V på trods af den vidtgående gennemførelse af dette bilag ikke gennemført i polsk ret på tilfredsstillende måde. Kritikpunktet om den ukorrekte gennemførelse vedrører først og fremmest det anførte om skøn med hensyn til graden af pålidelighed i vandområdeplanerne (punkt 1.3, 1.3.4 og 2.4.1), overvågningen af habitaterne og arterne i beskyttede områder (punkt 1.3.5) og udelukkelsen af hydromorfologiske elementer ved klassificeringen af vands tilstand (punkt 1.4.2).

Bilag VII

Kommissionen foreholder Republikken Polen, at den ikke har gennemført punkt 7.2-7.10 i del A i bilag VII korrekt, da bestemmelserne om landets vandbeskyttelsesprogram skal adskilles fra vandområdeplanerne, som omhandlet i bilag VII i direktiv 2000/60/EF. Derfor er de af de polske myndigheder anførte nationale bestemmelser, der udgør en gennemførelse af direktivets artikel 11, ikke tilstrækkelige til en gennemførelse af kravene i punkt 7.2-7.10 i bilag VII.

(1) EFT L 327, s. 1.